ભાનુશ્રી સેટ છોડીને ગઈ એટલે યુનિટમાં સોપો પડી ગયો. એની પાછળ સડસડાટ જાનકી રેડ્ડી બહાર નીકળી ગયા એટલે બધાને લાગ્યું કે હવે તો મામલો સુલજી ગયો એમ જ સમજો, ભાનુશ્રીને મનાવીને જાનકીજી આવે એટલી વાર. એ પછી વાત વીસ પચ્ચીસ મિનીટની હતી કે એક કલાકની, પણ ઘીના ઠામમાં ઘી પડી રહ્યું એવી હળવાશ સહુના ચહેરા પર છવાતી ચાલી. જો કોઈ ન ખુશ થયું હોય તો એ હતો વેણુકુમાર. સામાન્ય સંજોગમાં વેણુ એક ઘડી આમ ઉભો ન રહે પણ હવે એને કારકિર્દીમાં ઓટ દેખાઈ રહી હતી. એમાં આ એક હિટની થોડી ક્રેડીટ પોતાને અંકે થઇ જાય તો એથી રૂડું શું?